De store mængder regn, der er faldet i den seneste tid, udfordrer landmændene. Der er for meget vand på markerne, og tilgroede vandløb og pres fra Limfjorden forhindrer vandet i at løbe væk. Det betyder, at der nu skal arbejdes på højtryk for at rydde åerne hurtigst muligt, så landmændene kan komme i gang med at høste igen. Jysk Entreprenør er én af de virksomheder, som kan hyres ind til at beskære åerne for siv og græs, og i Jammerbugt Kommune har firmaet nu 400 kilometer åløb, som de skal igennem hurtigst muligt. - Vi har meget overarbejde lige nu. Vi kører hårdt på for at kunne komme af med vandet, siger Emil Hoff Hjorth, der er maskinfører hos Jysk Entreprenør, til TV2 Nord. I øjeblikket arbejder Emil Hoff Hjorth 12 til 14 timer om dagen. Storm øger vandstand Der bliver årligt lavet vedligeholdelse på åløbene, men i år er de massive mængder regn kommet tidligere på året end de plejer, og man er derfor bagud med beskæringen. - Det er meget usædvanligt, at vi ser det med den her skala så tidligt på året, det oplever vi ikke ret tit, siger Henrik Pedersen, der er direktør i Jysk Entreprenør. Udover regnvandet spiller de seneste dages storm også ind. Stormen har nemlig fået vandstanden i Limfjorden til at stige og presse vandet tilbage ind mod åerne, så det løber over. Ifølge TV 2 Vejret har det i år været den vådeste juli, der nogensinde er målt . Der faldt hele 140,7 millimeter i gennemsnit på landsplan.

Referat:
Kombinationen af massiv regn og pres fra Limfjorden, får vandet til at løbe over.